|  |
| --- |
|  |
| **ŠTEVILČNA OZNAKA NAČRTA IN VRSTA NAČRTA** |  | **1 – Načrt s področja arhitekture TEHNIČNI DEL** |
|  |  |  |
|  **INVESTITOR:** |  | **REPUBLIKA SLOVENIJA,****MINISTRSTVO ZA INFRASTRUKTURO,****Direkcija RS za infrastrukturo****Hajdrihova ulica 2a****1000 Ljubljana**  |
|  |
| **PROJEKT:** |  | **UREDITEV AVLE IN BLAGAJN NA ŽELEZNIŠKI POSTAJI MARIBOR** |
|  |  |  |
| **VRSTA PROJEKTNE DOKUMENTACIJE:**  |  | **IzN (Izvedbeni načrt)** |
|  |  |  |
| **VRSTA GRADNJE:** |  | **VZDRŽEVALNA DELA V JAVNO KORIST** |
|  |  |  |
|  |  |  |
| **PROJEKTANT:** |  |  |
| MIND INŽENIRING d. o. o.Ljutomerska cesta 38, 2270 Ormož, ki ga zastopa: Mitja Kosec |  |  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  **ODGOVORNI VODJA PROJEKTA:** |  |  |
| Jure Kolenc, univ.dipl.inž.arh. PA ZAPS 1934 |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  | **22.009 – 1/1** |
|  **ŠTEVILKA PROJEKTA:**  |  | **M1.3-23.009** |
|  |  |  |
| **KRAJ IN DATUM IZDELAVE NAČRTA:** |  | **MAJ 2023** |

|  |  |
| --- | --- |
| **1.2** | **KAZALO VSEBINE NAČRTA ARHITEKTURE**  |

|  |  |  |  |
| --- | --- | --- | --- |
|  |  | 1.1 Naslovna stran načrta  | 01 |
|  |  | 1.2 Kazalo vsebine načrta | 02 |
|  |  | 1.3 Tehnično poročilo | 03 |
|  |  | 1.4 Popis del s predizmerami | 04 |
|  |  | 1.5 Projektantski predračun | 05 |
|  |  | 1.6 Grafične priloge | 06 |

|  |
| --- |
|   |
| **1.3** | **TEHNIČNO POROČILO** |

objekt: **UREDITEV AVLE IN BLAGAJN NA ŽELEZNIŠKI POSTAJI MARIBOR**

investitor: **Republika Slovenije, Ministrstvo za infrastrukturo,**

 **Direkcija RS za infrastrukturo,** Hajdrihova ulica 2a, 1000 Ljubljana

parcelna št.: 2205, k.o. 657 Maribor – Grad

**I. UVOD**

Glavna železniška postaja, zgrajena med letoma 1951 in 1955, delo arhitekta Milana Černigoja predstavlja primer poznega slovenskega funkcionalizma. Monumentalni kompleks obvladuje širši kontekst železniške postaje vzdolž centralne mestne prometnice – Partizanske ceste. Obenem zaključuje os Razlagove ulice, ki z razširitvijo v park formira in kultivira potrebni prostor pred postajo. Kolodvor je zanimiv in poseben zaradi členjenosti svojih volumnov. Linearna zasnova stavbe kolodvora sledi liniji železniške proge. Celotni sklop različnih volumnov je razložen vzporedno s progo in osredinjen z vertikalo – visokim urnim stolpom. Linearni zasnovi stavbnih volumnov halla, uprave in nadstrešnice sledijo tudi členitve nivojev. Sam prostor halla je zasnovan kot velika avla z bazilikalno osvetlitvijo. Nadstrešnica pred kolodvorom je subtilno pripeta na volumen halla in ustvarja prvi plan, ki v merilu človeka povezuje kompozicijo višjih objektov v ozadju.

Investitor, Direkcija RS za infrastrukturo, namerava prenoviti osrednji hall glavne železniške postaje, kar zajema prenovo vhodnega dela na postajo, osrednje avle ter pripadajočih potniških blagajn s servisnim delom za zaposlene. V sklopu avle se uredi še manjši prostor namenjen čakalnici, ki je dostopen tudi iz strani peronov in lahko v primeru zaprtja osrednje avle (v poznih urah) deluje nemoteno.

V sklopu prenove osrednje avle ter potniških blagajn je predvidena tudi nova notranja oprema, ki je delno izdelana po priloženih načrtih, določen del opreme pa je tipski. Manjši sklop predstavlja obstoječa oprema, ki se primerno obnovi (po navodilih ZVKDS) ter umesti v obstoječe in druge prostore železniške postaje.

**II. PREDHODNA DOKUMENTACIJA**

Osnova za izdelavo Projekta za izvedbo (PZI) so naslednji dokumenti:

**- Kulturnovarstveni pogoji,** št. 35107-1011/2019-9 ES, z dne 15.9.2021, izdajatelj: Zavod za varstvo kulturne dediščine, območna enota Maribor

**- Projektna naloga strojnih inštalacij,** z dne24.4.2023, izdelovalec: Inženiring biro Donaj

- **IDZ projektna dokumentacija, z naslovom Ureditev avle in blagajn na železniški postaji Maribor** z datumom izdelave junij 2021, izdelovalec: GRADAL Bojan Sekereš s.p.

**- Upoštevani so veljavni zakoni, podzakonski akti (pravilniki), tehnični predpisi in normativi, standardi in uredbe:**

* Gradbeni zakon (GZ-1) (Uradni list RS, št. [199/21](http://www.uradni-list.si/1/objava.jsp?sop=2021-01-3972) in [105/22](http://www.uradni-list.si/1/objava.jsp?sop=2022-01-2603));
* Zakon o gradbenih proizvodih (ZGPro-1, Uradni list RS, št. 82/2013);
* Zakon o železniškem prometu (Uradni list RS, št. 30/18 in 54/21);
* Pravilnik o gradbiščih (Ur.l.RS 55/2008, 54/09 – popr. in 61/17 – GZ);
* Pravilnika o opremljenosti železniških postaj in postajališč (Uradni list RS, št. 72/09, 72/10 in 30/18 – ZVZelP-1);
* Zakon o arhitekturni in inženirski dejavnosti (Uradni list RS, št. 61/17);
* Uredba o ravnanju z odpadki, ki nastanejo pri gradbenih delih (Uradni list RS, št. 34/2008);
* Pravilnik o podrobnejši vsebini dokumentacije in obrazcih, povezanih z graditvijo objektov (Uradni list RS, št. 36/18);
* Uredba o mejnih vrednostih svetlobnega onesnaževanja okolja (Uradni list RS, št. 81/07, 109/07, 62/10, 46/13);
* Uredba o odpadkih (Uradni list RS, št. 37/15, 69/15 in 129/20);
* Uredba o preprečevanju in zmanjševanju emisije delcev iz gradbišč (Uradni list RS, št. 21/11);
* Uredba Komisije (EU) št. 1299/2014 z dne 18. novembra 2014 o tehničnih specifikacijah za interoperabilnost v zvezi s podsistemom „infrastruktura“ železniškega sistema v Evropski uniji.

**III. SPLOŠNI OPIS ARHITEKTURNE ZASNOVE**

Osnovni namen prenove dela objekta – železniške postaje Maribor je urediti ustrezne prostore za potnike in zaposlene.

Želja naročnika je oblikovanje in prilagoditev prostorov praktično in skladno s pričakovanji potnika, ki si želi kvalitetne in ugodne storitve, ob enem pa zagotavljanje funkcionalne uporabe prostorov.

Obstoječi prostori so dotrajani ter funkcionalno neprilagojeni trenutnim potrebam. Osrednja avla je nasičena z neprimernimi elementi – avtomati ter nekonsistentno izbranim premičnim pohištvom, ki se je dodajalo tekom let, glede na potrebe. Obstoječe kamnite obloge so na delih uničene in potrebne prenove, razsvetljava je neprimerna in dotrajana. Težavo predstavlja neprimerno urejen vhod v avlo, ki dopušča prehajanje ptic v notranjost avle, ter zaradi neposrednega stika z zunanjostjo ne zagotavljajo zadrževanja toplote v osrednji avli.

Prostori blagajn so v slabem stanju in kot taki ne zagotavljajo primernega okolja za delo, zato je potrebna ustrezna ureditev le-teh.

Predmet prenove tako zajema ureditev osrednje avle ter pripadajočih blagajn s servisnimi prostori za zaposlene – čajno kuhinjo, garderobo, delom za omare ter ločene sanitarije za zaposlene, ki se bodo uredile v neposredni bližini javnih sanitarij, ki so v preteklosti že bile obnovljene. Predvideni posegi se predvideni zgolj v notranjosti objekta in spadajo pod vzdrževalna dela, s čimer se ne posega v nosilne elemente in ne poslabšuje trenutnega stanja. Ker gre za spomeniško zaščiten objekt je pred vsakršnim posegom potrebno obvestiti pristojni ZVKDS, ki potrdi načrtovan poseg.

Predvidena dela so razvidna iz tehničnega poročila, grafičnih prilog – načrtov ter popisa del. Pred izvedbo del je potreben natančen pregled lokacije in uskladitev vseh del z naročnikom.

**IV. PROGRAMSKA ZASNOVA**

Osnovni namen prenove objekta je urediti ustrezne prostore za potnike in zaposlene. Skupna neto površina obravnavanih prostorov prenove znaša cca 501,40 m². Vsi prostori se nahajajo v pritličju objekta, na nivoju zunanje ureditve in glavnega vhoda na železniško postajo Maribor. V popisu del so kot dodatek dodana še okna v nadstropju objekta (okna gledajo v osrednjo avlo), kjer imajo urejene pisarne zaposleni. Okna so dotrajana, zato se primerno prenovijo (po navodilih ZVKDS-ja). Nadstropje sicer ni predmet obdelave.

Prenova obsega sledeče prostore s številčnimi oznakami (prikazano na grafičnih listih št. T.01 in T.02 – Tloris obstoječega stanja ter T.05 in T.06 - Tloris novega stanja) :

## Seznam prostorov, površin in zaključnih obdelav

### Obstoječe stanje

|  |  |  |  |
| --- | --- | --- | --- |
| **Št. prostora** | **Prostor** | **Tlak** | **Površina tlaka (m2)** |
| P.01 | Vhod s stopniščem | obstoječi kamen | 61,7 |
| P.02 | Osrednja avla | obstoječi kamen | 295,2 |
| P.03 | Dostop do peronov | obstoječi kamen | 27,4 |
| P.04 | Blagajne | topli pod |  |
| P.05P.06P.07 | Predprostor blagajnShrambaGarderoba | topli podtopli podtopli pod | 71,815,47,6 |
| P.08 | Trafika | obstoječi kamen | 21,9 |
| P.09 | WC moški | keramika  | 6,2 |
| P.10 | WC ženski | keramika  | 5,1 |
|  |  | **SKUPAJ:** | 512,3 |

### Novo stanje

|  |  |  |  |
| --- | --- | --- | --- |
| **Št. prostora** | **Prostor** | **Tlak** | **Površina tlaka (m2)** |
| P.01 | Vhod s stopniščem | obstoječi kamen | 61,7 |
| P.02 | Osrednja avla | obstoječi kamen | 295,2 |
| P.03 | Dostop do peronov | obstoječi kamen | 27,4 |
| P.04 | Blagajne | vinil (podest) - novo | 23,5 |
| P.05 | Predprostor blagajn | vinil - novo | 36,5 |
| P.06 | Čajna kuhinja | vinil - novo | 11,9 |
| P.07 | Garderoba  | vinil - novo | 12,0 |
| P.08 | Čakalnica za potnike | obstoječi kamen | 21,9 |
| P.09 | WC moški | keramika - novo | 6,2 |
| P.10 | WC ženski | keramika - novo | 5,1 |
|  |  | **SKUPAJ:** | 501,4 |

OPIS POSAMEZNIH PROSTOROV :

**P.01 – vhod s stopniščem**

Osrednji vhod na železniško postajo Maribor je trenutno urejen skozi troje drsnih vrat. Prenova predvideva zamenjavo trenutnih vrat na način, da se v osrednji del umesti krožni vetrolov ter tako poudari osrednji del vhoda, levo in desno od njega pa se umesti fiksna steklena zasteklitev, z vgrajenimi vrati za izhod v sili in ob povečanih jutranjih konicah. S tem posegom se ne poslabšuje trenutnega stanja (Elaborat – Študija požarne varnosti, št. 475/23, izdelovalec Lozej d.o.o.), pač pa se zagotovi centralni vstop na postajo in zmanjša topoltne izgube iz osrednje avle.

**P.02 in P.03– osrednja avla in dostop do peronov**

Odhodnja avla je namenjena čakalnici ter nakupu vozovnic. Desni del avle je namenjen obstoječi kavarni. Na desni strani avle je omogočen izstop gibalno oviranim, saj je vhod/izhod na nivoju zunanje ureditve (zagotovljena je univerzalna dostopnost, GZ-1, 32.člen) . Na levi strani avle so umeščene ločene blagajne za prodajo mednarodnih vozovnic. Le-te niso del prenove. Del osrednje avle je tudi prostor za trgovsko dejavnost - trafiko, ki se odpira na prehod do peronov, od koder se potnik po nakupu vozovnice za vlak dvigne po vertikalnih komunikacijah v nadstropje, kjer se nahajajo peroni. V osrdenji avli se kot ločen prostor uredi še čakalnica za potnike, ki ima prav tako zagotovljen direkten dostop do peronov, v primeru zaprtja osrednje avle. V osrednjo avlo se umesti nova mizarsko izdelana opema : odlagalna polica – Načrt opreme N.8, klopi v osrednji avli - Načrt opreme N.10 ter tipska oprema lokala – izbor opreme viden iz popisa del.

**P.04 – blagajne**

Za prodajnim pultom se v obstoječem prostoru na novo uredi prostor namenjen prodaji vozovnic – blagajne. Trenutne potrebe po fizični prodaji kart so se v sodobnem času zmanjšale, zato se prvotno zasnovanih 8 prodajnih mest zmanjša na tri prodajna mesta ter kartomat, umeščen pri vhodu v čakalnico, kjer si potnik sam kupi karto. Nova ureditev blagajn ima tako tri blagajniška mesta ter mesto za prezentacijo historične originalne blagajne, ki se uredi po navodilih ZVKDS-ja in bo imela zgolj prezentacijsko funkcijo. Ureditev blagajn je razvidna iz načrtov – Načrt opreme N.04.

**P.05 – predprostor blagajn**

V predprostor blagajn se umesti tipska oprema – predalčniki, za hrambo osebne menjalnine zaposlenih. V predprostor se umesti še trenutni trezor, ki se skrije v pohištveni element. Ureditev predprostora blagajn je razvidna iz načrtov – Načrt opreme N.01.

**P.06, P.07 – čajna kuhinja ter garderoba za zaposlene**

V prvi del prostora namenjenega zaposlenim se tik ob vhodu umestijo garderobe za zaposlene (skupno 14 tipskih garderobnih omaric). V nadaljevanju prostora se umesti manjša čajna kuhinja z delom namenjenim jadilnemu kotu.

Ureditev čajne kuhinje ter garderobe za zaposlene je razvidna iz načrtov – Načrt opreme N.03 ter Načrt opreme N.05.

**P.08 – čakalnica za potnike**

Čakalnica za potnike se umesti v ločeni prostor tik ob prodajnem pultu (sedanja trafika). Čakalnica je dostopna iz osrednje avle ter povezovalnega zunanjega hodnika, ki vodi preko vertikalnih komunikacij do peronov, ter rampe, umeščene levo od komunikacij, ki vodi do parkirišča. S tem je omogočen univerzalen dostop do čakalnice, istočasno pa je zagotovljeno, da se le-ta lahko uporablja tudi v poznih urah, ko se osrednja avla zaklene. V čakalnico so umeščene nove klopi za potnike, ki so del opreme – Načrt opreme N.09.

**P.09 in P.10 – moške in ženske ločene sanitarije za zaposlene**

V delu kjer se nahajajo obstoječe javne sanitarije, ki niso del projekta, se uredita dva ločena wc-ja za zaposlene – moške in ženske sanitarije.

Prostora se v celoti prenovita, uredi se prezračevanje in ogrevanje, ter vse potrebne inštalacije. Nova oprema in tlorisni prikazi ureditve so del načrtov – Načrt opreme N.11.

**V. OPIS GRADBENO-OBRTNIŠKIH POSEGOV IN MATERIALOV**

Glavna avla s pripadajočimi blagajnami na železniški postaji trenutno deluje, vendar je potrebna prenove. Prenova zajema GO dela, ki ne posegajo v nosilno konstrukcijo, strojne inštalacije, elektroinštalacije. Vsi uporabljeni materiali morajo biti visokega kvalitetnega razreda. Delavniške risbe ter izbore materialov na osnovi PZI načrtov pregleduje in potrjuje naročnik ter projektant.

**Splošne opombe za izvajalca**

Vsi vgrajeni materiali in postopki naj bodo po standardih in predpisih primernih za vgradnjo in uporabo v javnih objektih (železniška postaja), ter v skladu s trenutno dobro gradbeno prakso in veljavno zakonodajo.

Tehnično poročilo obsega opis predvidenega posega v celoti. V popisu del bo projekt ločen na gradbena in obrtniška dela, elektroinštalacije ter strojne inštalacije.

Gradbišče mora biti urejeno tako, da bo omogočeno neovirano in varno izvajanje vseh del na gradbišču. Izvajalec mora gradbišče - območja del primerno zavarovati in ograditi.

Izvajalec mora v celotnem času poteka del izvajati zakonske in normativne obveznosti glede zavarovanja ljudi in premoženja (Zakon o varstvu pri delu, Pravilnik o varstvu pri gradbenem delu, Zakon o varstvu pred hrupom v naravnem in bivalnem okolju, Zakon o varstvu in zdravju pri delu, Pravilnik o splošnih ukrepih in normativih pri delu za gradbene objekte in varstvo pri delu z delovnimi pripravami in napravami, ipd.).

Ureditev prostorov zajema naslednja dela:

* Gradbena dela (pripravljalna in rušitvena dela ter zidarska dela)
* Obrtniška dela (mizarska dela, mavčnokartonska dela, slikopleskarska dela, keramičarska dela, tlakarsko - kamnoseška dela, ALU steklarska dela, razna obrtniška dela, notranja oprema)
* Elektroinštalacijska dela
* Strojno inštalacijska dela

Rušitve

Pri spremembi programske razporeditve znotraj obstoječega objekta železniške postaje se upošteva vse obstoječe konstrukcijske elemente. Vse rušitve in demontaže se nanašajo na nenosilne elemente, ki niso del prvotne arhitekturne zasnove. Demontaže vrat in tlaka se nanašajo na kasnejše predelave.

Predvideva se rušitev nenosilne predelne stene v prostoru P.10 – ženske sanitarije, za povečavo wc kabine in možnost umestitve sanitarne opreme, ter rušitev stene za povečavo vratne odprtine v prostoru P.09 in P.10 –za montažo večjih vrat.

Predvideva se demontaža vseh radiatorjev vključno z cevmi (P04, P.05, P.07, P.08, P-09 in P.10) ter nadomestitev z novimi. V prostorih P.05 in P.07 se predvideva odstranitev dotrajanih lesenih polic ter lesenih zaključkov oken, ter nadomestitev z novimi lesenimi policami in zaključki v beli barvi.V prostorih kjer je položen topli pod oz. dotrajan in uničen parket, se ta v celoti odstrani (P.04, P.05, P.06 in P.07). Vsi prostori se po potrebi očistijo dotrajanega ometa oz. se stene prebrusi ter po potrebi izravna ter prepleska.

Predvideva se odstranitev dotrajane keramike v sanitarijah in ob umivalnikih v prostorih blagajn, kakor tudi demontaža vse sanitarne opreme. Odstrani se spuščeni Armstrong strop v prostoru namenjenemu čakalnici (P.08). Nadaljnje se demontira vse kasneje dodane obloge pulta (lesene obloge) ter ALU stojala in ograje v osrednji avli.

Predvideva se demontaža vseh treh glavnih vhodnih vrat ter menjava z novimi. Menja se tudi drsna vrata desno od glavnega vhoda (dostop za gibalno ovirane) ter predvidi odstranitev fiksne zasteklitve za montažo novih drsnih vrat za dostop v trafiko.

Predvideva se iznos vse premične opreme in hranjenje le-te v prostorih določenih iz strani naročnika. Nekaj opreme se po prenovi ponovno uporabi (stara blagajniška miza se po prenovi montira na določeno mesto po navodilih ZVKDS-ja).

Rušitve morajo biti izvedene tako, da ne poškodujejo ostalih gradbenih elementov. Rušitve so prikazane v načrtu rušitev in demontaže (Glej načrt, list št. 01,02,03 in 04). V obstoječo nosilno konstrukcijo se ne posega.

Zidarska dela

Glavnino zidarskih del zajemajo potrebne pozidave in izravnave po izvedbi rušitev. Ostala gradbena dela zajemajo tudi zapiranje vseh izvedenih utorov in prebojev potrebnih za instalacije, itd.

Suhomontažna dela

V novi čakalnici se predvideva nov spuščen strop, v mavčno kartonski izvedbi z Alu podkonstrukcijo. Strop se spusti na enako višino obstoječi (2,80 m od obstoječega kamnitega tlaka). Spodnjo plast se izvede z mavčno kartonsko ploščo, debeline 1,25 cm, s potrebnim kitanjem, bandažiranjem ter s fleksibilnim trakom zaključenimi koti med steno in stropom, da se ne delajo razpoke zaradi treslajev v konstrukciji (prostor P.08).

Zaradi novih prezračevalnih cevi, ki bodo potekale v območju predprostora blagajn, garderobe in čajne kuhinje se v tem delu predvideva montaža mavčno-kartonske kasete za zapiranje prezračevalnih cevi ob oknih in steni (glej načrt spuščenih stropov ter načrt strojnih inštalacij). V delu nad potniškimi blagajnami (P.04) pa se strop spusti v celoti in sicer v lesenem dekorju, do nove perforirane stene (glej načrt spuščenih stropov ter načrt strojnih inštalacij). S tem se poravna trenutni zamik stropa v predelu blagajn ter vizualno poenoti videz dela, ki je izpostavljen proti potniku.

Predvideva se še postavitev mavčnokartonskih sten v predelu potniških blagajn, z oznako Z1, Z2 ter Z3.

Tlakarska dela

Obstoječi finalni tlak prostorov (vinil in parket v prostorih P.04, P.05, P.06 in P.07, ter keramika v prostorih P.09 in P.10) se zaradi dotrajanosti in nove razporeditve prostorov v celoti odstrani. V teh prostorih se predvidi nov tlak.

V vseh servisnih prostorih se predvidi vinilni tlak v debelini 1 mm do 3 mm. Tlak mora biti brez vsebnosti topil, odporen na udarce in odrgnine, monoliten, neprepusten za tekočine, z dobro odpornostjo na kemikalije in mora biti enostaven za čiščenje, barva po izboru arhitekta in naročnika (RAL ali NCS). Predlagan izbor tlaka je razviden iz popisa del.

V moških in ženskih sanitarijah se predvideva polaganje nove protizdrsne keramike, formata 30x60 cm.

Obstoječe kamnite obloge (prostor P.01, P.02, P.03 in P.08) se v celoti ohranja, ter se jih prenovi po navodilih in nadzoru Zavoda za varovanje kulturne dediščine, območna izpostava Maribor.

Slikopleskarska dela

Vse stene so prebarvane z visokokvalitetno barvo. Starim stenam je na mestih potrebno odstraniti opleske in jih izravnati, nove mavčno kartonske stene in mavčno kartonski strop je potrebno obdelati s kitanjem in barvanjem. Z vodoodporno lateks barvo se pleskajo stene sanitarij, ki niso obložene s keramiko.

ALU steklarska dela

ALU steklarska dela zajemajo notranje predelne zasteklitve med delovnimi mesti – blagajnami.

Predvidi se fiksna zasteklitev, v ALU profilu, ki je v celoti poglobljen v pohištvo (delovno mizo) ter leseno stensko oblogo stropa.

Vse nove steklene površine morajo biti izdelane iz kvalitetnega kaljenega stekla, za zunanje zasteklitve je potrebno zagotoviti ustrezne termoizolacijske lastnosti.

Vsa avtomatska vrata morajo biti energetsko varčna, s tihim delovanjem. Zagotoviti je potrebno skladnost s standardi EN 16005 (redundantna vrata - vgradnja na evakuacijskih poteh ali zasilnem izhodu), EN 16361 in DIN 18650. Tipi vrat in njihovo odpiranje morajo biti izbrani v skladu z izdelanim Elaboratom - Presoja požarne varnosti, št. 091/23 - PS, izdelovalca: Lozej d.o.o.

Mizarska dela in oprema

Vsi mizarski izdelki morajo biti narejeni iz visoko kvalitetnih in odpornih materialov. Primerni morajo biti za čiščenje. Mizarska dela zajemajo tako notranja vrata kot tudi opremo, od delovnih miz, omar za shranjevanje dokumentacije, predalov ter pultov in podpultnih omaric.

Delno se ponovno uporabljaji obstoječa oprema, ki se jo demontira, po potrebi očisti, prenovi in servisira, ter vgradi v novo opremo (arhivska blagajna).

Delovni pulti morajo biti iz ustreznih materialov. Površina mora biti trda in nepropustna, odporna na mehanske (obstojnost na drgnjenje, udarce in praske) vplive.

**Za vse pozicije izvajalec pred izvedbo pripravi delavniške risbe. Delavniške risbe ter izbore materialov na osnovi PZI načrtov pregleduje in potrjuje naročnik ter projektant.**

Razsvetljava

Razsvetljava celotne avle ter pripadajočih blagajn se zasnuje energetsko varčno in skladno z zasnovo novih prostorov. Potrebno je zagotoviti ustrezno stopnjo osvetlitve posameznih delovnih površin, skladno z vsemi pravilniki, upoštevajoč standard za razsvetljavo delovnega okolja SIST EN 12464-1:2011.

Razsvetljava se zagotovi s splošno razsvetljavo vgrajeno v spuščen strop, ter dekorativnimi oz. spuščenimi lučmi v osrednji avli. Posebno pozornost je potrebno nameniti razsvetljavi izdajnega pulta, ki mora omogočati enakomerno osvetlitev delovnih površin kot tudi možnost oz. regulacijo zatemnitve. Vsi novi elementi razsvetljave morajo biti višjega kakovostnega razreda. Načrt razsvetljave je razviden iz Načrta elektroinštalacij.

Celostna grafična podoba

Znotraj prostora blagajn se na novo perforirano steno namestiji oznaka skladne s CGP Slovenskih železnic. Le-ta je izdelana v večjem formatu ter pritrjena na steno. Pred izdelavo table je obvezna potrditev predlagane rešitve iz strani projektanta.

Stavbno pohištvo

Vso prvotno stavbo pohištvo – okna in leseno predelno steno z vrati, se ohranja ter restavrira, v skladu z navodili ZVKD-ja. Vsa naknadno dodana vrata se zamenja z novimi, v isti barvi kot obstoječa. V vhodnem delu se predvideva postavitev krožnega steklenega vetrolova, ki bo fiksiran v obstoječe stebre. Levo in desno od njega se predvideva novo fiksno zasteklitev z vrati za izhod v sili. Zamenjajo se tudi zunanja drsna vrata, na desni strani avle. Le-te se ohranijo v enakih dimenzijah in načinu odpiranja. V ostalo zunanje stavbno pohištvo – okna in vrata se ne posega.

* **Stavbno pohištvo**

S predvidenim posegom se restavrira in delno zamenja dotrajane dele notranjega stavbnega pohištva. Mere obstoječih zidarskih odprtin se preveri na mestu po odstranitvi obstoječega stavbnega pohištva. Lastnosti novega stavbega pohišva so natančneje opisane v shemah vrat in oken, ki so sestavni del tega načrta.

V splošnem se vsi dostopi opremijo z elektronskimi ključavnicami, vezanimi na CNS za možnost daljinskega upravljanja. Menja se dotrajano stavbno pohištvo (vrata) ali posamezni deli stavbnega pohištva (police, tesnila, kljuke).

**Vrata**

**Mere novih zidarskih odprtin v načrtu so modularne, zato je pomembno, da se pri izvedbi zidarskih odprtin vrat upoštevajo zidarske mere, ki jih predpiše proizvajalec**.

Vrata v perforirani kovinski stenah so izvedena s tipskimi kovinskimi okvirji (kot npr. Deržič), vratna krila so prav tako kovinska (perforirana pločevina).

**Opis in zahteve za izvedbo stavbnega pohištva so prikazana v shemah vrat. Pri vratih obvezno upoštevati požarne zahteve navedene v Elaboratu PRESOJA POŽARNE VARNOSTI, št. 091/23 – PS, izdelovalca Lozej, d.o.o.**

**VI. ZASNOVA IN TEHNIČNE ZNAČILNOSTI NOTRANJE OPREME**

Oprema sledi osnovni arhitekturni in funkcionalni zasnovi objekta in izpolnjuje pogoje in potrebe uporabnikov. Zasnova in izbor opreme naj uporabnikom omogoča dobro počutje in zbuja odnos do kakovostnega prostora.

**Pri prenovi je zraven prisotnosti gradbenega izvajalca vse od začetka gradnje obvezna stalna prisotnost izvajalcev elektro in strojnih instalacij. Pri izvedbi mikrolokacij za sanitarno opremo ter mikrolokacij za priključke, ki so vezani na delovna mesta, je nujno potrebno upoštevati načrte opreme in se o morebitnih neskladjih dogovoriti z arhitekti. Posamezni sklopi, kjer je zaradi opreme potrebno nekoliko prilagoditi pozicije elektro priključkov in sanitarne opreme, so opremljeni z opozorili. Mikrolokacije, ki so usklajene z opremo so v teh načrtih posebej kotirane.**

**Med gradnjo je potrebno upoštevati uskladitev z dobavitelji in izvajalci tehnoloških vsebin objekta, ki niso predmet tega projekta.**

**TEHNIČNE ZNAČILNOSTI**

Oprema je zasnova iz trajnih in odpornih materialov z navezavo na zasnovo celotnega objekta. Pohištvo je izbrano ali zasnovano s kovinskimi pod konstrukcijami (stol, miza, pulti…) in lesenimi deli v stiku z uporabnikom (mizne plošče, omare, čajne kuhinje…). Leseni deli so na obremenjenih površinah zaščiteni z odpornimi materiali, kot so UT, HPL plošče. Oprema prostorov sledi normativom in navodilom uporabnika in investitorja. Oprema je nevtralna v svoji barvni paleti in se navezuje na barvno shemo slovenskih železnic (bela, modra, steklo, les). Oprema različnih sklopov je zasnovana tako, da ustreza zahtevam uporabnikov. Splošna oprema kot so mize, omare in predalniki je zasnovana tako, da je uporabna v večini prostorov zaposlenih in se ponavlja v različnih sklopih. Kjer umestitev enakih elementov ni mogoča, ali pa ni ustrezna glede na zahteve uporabnikov, je oprema prilagojena posameznim prostorom. Ostali sklopi imajo glede na zahteve opremo, ki ustreza njihovim specifičnim zahtevam.

Sestavni del načrtov opreme je tudi izbor tipske opreme v obravnavanih sklopih. Ta je določena glede na potrebe in zasnovo posameznih prostorov oz. uporabnikov. Tipska oprema zajema stole, mize, kovinske garderobne omare, luči ter ostalo opremo, ki je bila izbrana po dogovoru z investitorjem.

**Vsa oprema mora izpolnjevati veljavne standarde, imeti ustrezne veljavne certifikate in zagotavljati varno uporabo v javnih prostorih.**

Materiali, iz katerih je narejena oprema, ne smejo vsebovati strupenih snovi ali potencialnih alergenov. Pred dobavo in vgradnjo opreme je potrebno preveriti in uskladiti izvedeno stanje na objektu. Posebno pozornost je potrebno nameniti delovnim mestom zaposlenih - blagajnam. Izvesti je potrebno meritve izvedenega stanja in izdelati delavniško dokumentacijo vse opreme skupaj s potrebnimi prilagoditvami glede na izvedeno stanje. Izvajalec mora na objektu preveriti vse mere, količine in priključke! Za vse aparate, ki se vgrajujejo v lesene elemente (blagajne in elektro naprave) je potrebno preveriti dimenzije na licu mesta.

**Izvajalec je dolžan pred izvedbo izdelati delavniške risbe za vse elemente vključno z vsemi makro priključki na stenah, pravočasno dostaviti vse vzorce v izbor in pridobiti potrditev projektanta.**

Izbrani ponudnik je dolžan predložiti projektantu v potrditev delavniške risbe in drugo dokumentacijo iz katere bodo razvidni materiali, oblika, barva in kvaliteta izdelave, investitorju pa ateste/vzorce za ponujeno opremo. Opremo navedeno samo s splošnim opisom predlaga ponudnik in potrdi projektant. Predpisana oprema in materiali so obvezno izhodišče, o odstopanju iz tehnoloških razlogov se je potrebno dogovoriti s projektantom. Vsa tipska oprema mora biti I. kvalitete!

**Vsi elementi morajo biti opremljeni tako, da jih je možno funkcionalno uporabljati!**

Pohištvo z vsemi pripadajočimi policami, predali, kasetami, pritrdili, zaključnicami itd. Vsa oprema, ki je predmet dokumentacije, mora biti postavljena v prostor neoporečno v skladu z veljavnimi standardi in normativi. Vse pritrditve konzolno obešene opreme (delovne mize) morajo biti varne in čvrste po priporočilu proizvajalca opreme, mesta pritrditve je potrebno preveriti z izvajalci GOI del, mikrolokacije je potrebno uskladiti z opremo.

Predloženi opis je potrebno razumeti kot pojasnilo h grafičnemu delu projekta in popisu! Pri dani ponudbi izvajalca pri posamezni poziciji obvezujejo vsi detajli razvidni v grafičnem delu in ne le elementi navedeni v popisu.

Pri tipskih opremi je potrebno zagotoviti dobavo, dostavo, vgradnjo in priklope na strojne in elektro instalacije skupaj z materialom za priklop. Izvesti je potrebno zagon tehnološke in ostale elektro in strojne opreme ter zagotoviti izobraževanje uporabnika o uporabi te opreme. Za pohištveno ne tipsko po meri narejeno opremo je potrebno zagotoviti izdelavo, dobavo, dostavo in vgradnjo z vsem montažnim pritrdilnim materialom.

Elementi z površinami iz ultrapasa ali iverala imajo ABS nalimke ali robne trakove. Elementi s furniranimi površinami imajo robne trakove. Kuhinjski pult v čajnih kuhinji in površina jedilne mize naj bo primerno odporen na toploto, udarce, kemikalije, vodo in praske. Vsi kovinski barvani deli prašno barvani s strukturno barvo – mat – odporno na udarce.

Obdelave, materiali in barve ter izbor tipske opreme so sestavni del grafičnih prilog načrta in popisa opreme. Dispozicija opreme je razvidna iz grafičnih prilog.

**OPIS OPREME**

**Izvajalec je dolžan pred izvedbo izdelati delavniške risbe za vse elemente vključno z vsemi mikro priključki na stenah, pravočasno dostaviti vse vzorce v izbor in pridobiti potrditev projektanta.**

MIZE – DELOVNE POVRŠINE

Mize so sestavljene iz delovne površine iz ultrapasa (v svetlo sivi barvi z robnim lesenim nalimkom, natur oljen hrast) in tipskega kovinskega podnožja, pravokotne oblike. Miza je zasnovana delno v polkrožni izvedbi z izrezi za vgradnjo blagajne, menjalnikov denarja, elektro priključke. V delu se miza naslanja na kovinsko podkonstrukcijo v delu pa na predalčnik in omarico. Pozicija je sestavljena iz več elementov - predalčniki, omarice, poličnik 1 in poličnik 2, podest, vmesne zasteklitve, lesena obloga, perforirana stena ter historična blagajna (ohranitev obstoječe blagajne in prezentacija po navodilih ZVKDS-ja).

PREDALČNIKI

Predalčniki so narejeni iz belega iverala (korpusi predalčnika), imajo osem manjših predalov in podpirajo delovno ploščo mize. Fronte in vidni deli so iz barvanega mediapana – barvano mat belo. V fronte so izrezani ročaji, fi 4-6 cm (obdelani na enak način kot fronta).

OMARICE

Omarice so narejene iz belega iverala, imajo dva manjša preda in police ter podpirajo delovno ploščo mize. Fronte in vidni deli so iz barvanega mediapana – barvano mat belo. V fronte so izrezani ročaji, fi 4-6 cm (obdelani na enak način kot fronta). Na polico (premično) je umeščen tiskalnik ter škatla od računalnika.

PODEST

Podest je narejen iz kovinske ali lesene pod konstrukcije na kateri sta dva sloja OSB plošč (položena z zamikom). OSB plošče morajo biti podprte z pod konstrukcijo na minimalni razdalji 30 cm (ali manj), zaradi konstantne obtežbe in morebitnih posedkov. Zaključni sloj je vinilna talna obloga. Vidni cokel podesta (iz zunajje strani pod perforirano steno) je iz vodoodporne vezane plošče z Fe oblogo, prašno barvana belo, RAL enak kot perforirana stena nad oblogo. Stik tlaka in stenske obrobe je potrebno zvariti z varilno vrvico.

POLIČNIK 1

Poličniki 1 je v celoti izvedeni iz barvanega mediapana – barva mat bela. Nad njim je del pulta – delovne mize.

POLIČNIK 2

Poličnik 2 je v celoti izvedeni iz furniranega iverala (oljen natur hrast), kot tudi vse druge lesene obloge.

VMESNE STEKLENE STENE/ZASTEKLITVE

Zasteklitve in steklene stene so obdelane in opisane v shemah zasteklitev. Steklo je lepljeno, kaljeno in prozorno. Vse zasteklitve so fiksne. Okovje fiksnih zasteklitev (zasteklitve med blagajnami) je poglobljeno v opremo, ali skrito v leseno oblogo stropa. Stiki med posameznimi kosi stekla so obdelani steklarsko in silikonizirani.

**Pri pozicijah zasteklitev je potrebno narisati delavniške risbe in označiti vse potrebne ojačitve oz. pozicije profilov, pred vgradnjo lesene obloge stropa.**

LESENE OBLOGE

Obloge so na obstoječih AB stebrih in stopu v območju blagajn. Obloge imajo ob akustični vlogi tudi oblikovno vlogo pri zasnovi ambienta nove ureditve blagajn.

Obloge sestavljajo lesene finalne obloge v lesnem dekorju z vertikalnim rastrom na iveral ali MDF plošči, 18 mm – 25 mm, pod konstrukcijo z zvočno izolacijo (mineralno volno z zvočno-absorpcijskim valom). Le-te se na stebre lepi direktno, brez podkonstrukcije. Leseni elementi, ki so del projekta opreme morajo biti enakega videza kot lesene obloge stropa in stebrov.

OMARA ZA TREZOR

Omara je v celoti narejene iz iverala (bele barve).Trezor je vstavljen v del omare (vizulno zakrit). V ozadju ima omara odprti del z višinsko nastavljivimi policami.

ČAJNA KUHINJA

Čajna kuhinja je sestavljena iz niza pod pultnih elementov, delovnega pulta in visečih omaric nad njimi. Vsi elementi so narejeni iz iverala, razen pult, ki je iz iverne plošče z UT. Del pozicije je tudi izbrana vgradna bela tehnika.

PULTI Z UMIVALNIKI V SANITARIJAH

Pulti v sanitarijah so sestavljeni iz vgradnega umivalnika z armaturo in pod pultnega elementa v katerem je prostor za pod pultni bojler ter papir. Nad umivalnikom je direktno na steno pritrjeno ogledalo. Dozirnik za milo ter brisače sta montirana direktno na steno ob ogledalu. Omarica se pritrdi direkno na steno s pritrdilnim elementom (podkonstrukcijo) po priporočilu izvajalca.

KLOPI V PROSTORIH ZAPOSLENIH

Ob prodajnem pultu se v delu namenjenemu zaposlenim umestita dve klopi. Pod konstrukcija klopi je kovinska, sedalni del ter naslonjalo pa je izdelano iz iverne plošče. Na iverno ploščo je tako v delu sedišča kot naslonjala nalepljena tapecirana obloga.

KLOPI V ČAKALNICI IN AVLI

Oprema v čakalnici in osrednji avli obsega klopi namenjene potnikom. Klopi sta dveh tipov – enojna vrsta s kovinskimi ročaji ter dvojna vrsta, ki se zaključi s krožnim delom namenjenim košom . Klopi so iz kovinske pod konstrukcije, prašno barvane črno, ter masivnimi lesenimi deščicami, ki so pritrjene na pod konstrukcijo (masivne hrastove lamele). Le te so v delu sedišča razmaknjene 1 cm ter zapolnjene z deščicami barvano črno (da je sedišče polno). Na naslonjalu in delu pod sediščem je razmak med lesenimi deščicami prazen.

TIPSKI ELEMENTI OPREME

Deli opreme so tudi tipski elementi. Izbor teh je razviden iz priloženih grafičnih prilog ter popisa del.

**VII. ELEKTRO INŠTALACIJE**

Električne instalacije so obdelane v **3.** **Načrtu električnih instalacij**, ki je sestavni del Projekta za izvedbo (IZN). Pred dobavo in izvedbo opreme je potrebno preveriti in upoštevati izvedeno stanje elektro instalacij in elektro opreme na objektu. Zagotoviti je potrebno priklop in zagon vse opreme s priklopi na elektro instalacije z vsem montažnim materialom.

Pri izvedbi prenove je zraven prisotnosti gradbenega izvajalca obvezna stalna prisotnost izvajalcev elektro instalacij zaradi posega v obstoječe sisteme.

V objektu so električne instalacije vidne. Del instalacij, ki poteka znotraj javnega dela objekta – območja potnikov, se izvede nevidno in po predhodnem dogovoru s projektanti. Instalacije, ki se lahko izvedejo v plošči, stebrih, predelnih stenah in oblogah se izvedejo nevidno.

**VIII. STROJNE INŠTALACIJE**

Strojne instalacije so obdelane v **4.** **Načrt s področja strojništva**, ki je sestavni del Projekta za izvedbo (IZN). Načrt obravnava strojne instalacije za potrebe železniške postaje Maribor. Strojne instalacije, ki se obdelane v objektu so:

* notranji vodovod,
* horizontalna in vertikalna kanalizacija,
* ogrevanje,
* prezračevanje
* hlajenje

Pred dobavo in izvedbo opreme je potrebno preveriti in upoštevati izvedeno stanje strojnih instalacij in strojne opreme na objektu. Zagotoviti je potrebno priklop in zagon vse opreme s priklopi na strojne instalacije z vsem montažnim materialom.

Pri izvedbi prenove je zraven prisotnosti gradbenega izvajalca obvezna stalna prisotnost izvajalcev strojnih instalacij zaradi posega v obstoječe sisteme. Pred izvedbo priključkov za sanitarno opremo (umivalniki in armature), je potrebno mikrolokacije uskladiti z načrti opreme. Prednostno se upošteva kote na načrtih opreme, saj so le te usklajene z notranjo opremo, ki bo vgrajena v sanitarijah. Enako velja za opremo čajne kuhinje (lokacijo korita in ostalih elementov). Vse mere je potrebno preveriti na licu mesta in se o neskladjih dogovoriti s projektanti arhitekture in opreme.

**VIII. ZAKLJUČEK**

Projektna dokumentacija je izdelana v skladu z veljavnimi prostorskimi dokumenti, veljavno zakonodajo in projektno nalogo naročnika. Pri izdelavi projektne dokumentacije smo upoštevali predhodno izdane pogoje Zavoda za varovanje kulturne dediščine, predhodno izdelano Idejno zasnovo, projektno nalogo ter smernice investitorja.

S tem menimo, da je nameravana prenova utemeljena in zasnovana za prostor v katerega je umeščena.

|  |  |
| --- | --- |
| **1.4** | **POPIS DEL S PREDIZMERAMI** |

|  |  |
| --- | --- |
| **1.5** | **PROJEKTANTSKI PREDRAČUN** |

|  |  |
| --- | --- |
| **1.6** | **GRAFIČNE PRILOGE** |

 Tlorisi (obstoječe in novo stanje)

T.01 Demontaža stenskih in talnih oblog M 1:100

T.02 Demontaža stenskih in talnih oblog M 1:100

T.03 Rušitve in demontaža opreme + stroj. in el. inšt. M 1:100

T.04 Demontaža stropa in luči M 1:100

T.05 Tloris projektirano M 1:100

T.06 Tloris projektirano M 1:100

T.07 Tloris spuščenih stropov M 1:100

T.08 Tloris servisnega dela M 1:75

Načrti opreme

N.01 Predprostor blagajn M 1:25

N.02 Perforirana kovinska stena M 1:25

N.03 Garderoba M 1:25

N.04 Klop za zaposlene M 1:25

N.05 Čajna kuhinja M 1:25

N.06 Zasteklitev blagajn M 1:25

N.07 Delovne mize - blagajne M 1:25

N.08 Odlagalna polica M 1:25

N.09 Klop v čakalnici M 1:25

N.10 Klop v osrednji avli M 1:25

N.11 Sanitarije M 1:25 Vizualizacije

Sheme

Sheme vrat V1

Sheme vrat V2

Sheme vrat V3

Sheme vrat V4

Sheme vrat V5

Sheme vrat V6